section_heading: GP3 Series
paragraph_text: Godine 2018. Mazepin se utrkivao u GP3 seriji za momčad ART Grand Prix. Vozio je bolid Dallara GP3/16 s Mecachrome 3.4 V6 motorom, a momčadski kolege su mu bili Callum Ilott, Anthoine Hubert i Jake Hughes. Sezona se sastojala od devet rundi, na kojima su se vozile po dvije utrke, a započela je 12. svibnja na stazi Barcelona-Catalunya. Rus je na prvoj utrci stigao do prve pobjede ispred momčadskog kolege Huberta, dok je drugu utrku na istoj stazi završio na desetom mjestu. Na prvoj utrci druge runde na Paul Ricardu, situacija je bila obrnuta, te je Hubert pobijedio ispred Mazepina. Nakon što je Nikita završio na 7. mjestu na drugoj utrci treće runde na Red Bull Ringu, uslijedilo je još jedno postolje na Silverstoneu - drugo mjesto još jednom iza Huberta. Na prvoj utrci pete runde na Hungaroringu, Mazepin stiže do druge pobjede, a na drugoj utrci šeste runde na Spa-Francorchampsu i do treće pobjede u sezoni. Nakon toga uslijedila su još dva postolja na Monzi i Sočiju, a na posljednjoj utrci posljednje devete runde na Yas Marini koja se vozila 25. studenog, Mazepin je stigao do četvrte pobjede u GP3 seriji. S osvojenih 198 bodova, Rus je osvojio titulu viceprvaka iza momčadskog kolege i prvaka Anthoinea Huberta, koji je osvojio 16 bodova više od Rusa.<ref> GP3 Series 2018 standings - Driver Database. Pristupljeno 31. ožujka 2021.